**Zelený štvrtok** alebo **Veľký štvrtok** alebo **Štvrtok Svätého týždňa** alebo **Štvrtok Pánovej večere** (lat. *Feria quinta in Cena Domini*) je v kresťanskom kalendári štvrtok pred Veľkou nocou, je súčasťou Svätého týždňa, resp. Veľkého týždňa. 
Názov Zelený štvrtok vznikol prešmyčkou nemeckého názvu *Greindonnerstag* (plačlivý štvrtok) na Gründonnerstag (Zelený štvrtok), pretože niekedy sa v tento deň konalo zmierenie kajúcnikov. Biskup ich rozhrešil a prijal do spoločenstva veriacich. V Rímskokatolíckej cirkvi sa nazýva *Štvrtok Svätého týždňa* alebo *Štvrtok Pánovej večere*.

Štvrtok Pánovej večere v rímskokatolíckej cirkvi
------------------------------------------------

Pri dopoludňajšej liturgii (ktorá sa koná iba v katedrálach) biskup žehná oleje katechumenov, chorých a krizmu. Večernou liturgiou sa začína veľkonočné trojdnie. Pripomína sa pri nej posledná Ježišova večera, ustanovenie Eucharistie a Ježišovo umývanie nôh jeho učeníkov.

Naposledy pred Veľkou nocou pri večernej omši zaznejú zvony. Zvuk zvonov až do Veľkej noci nahrádzajú rapkáče a klapačky.

V tento deň na niektorých miestach sa používalo rúcho zelenej farby a aj zvyk požívať v tento deň veľa zeleniny podporovali názov tohto dňa.

### Missa chrismatis

Biskupi na pamiatku ustanovenia sviatosti kňazstva slúžia svätú omšu so všetkými kňazmi svojej diecézy. Pri tejto omši nazývanej *Missa chrismatis* - Omša svätenia olejov, biskup svätí tri druhy oleja: krizmu, olej katechumenov a olej chorých. Táto omša je prejavom jednoty kňazov s biskupom. Po homílii nasleduje obnovenie kňazských sľubov.

### Pamiatka Pánovej večere

Kristus umýva nohy apoštolom. Ruská ikona, Pskovská škola, 16. stor.
Večerná omša sa slávi na pamiatku Pánovej večere. V liturgii Štvrtka Pánovej večere sa už začína akoby slávenie Piatku utrpenia Pána. Ustanovenie Eucharistie predstavuje pre veriace zhromaždenie takú radosť, že na chvíľu zabúdajú na smútok a vážnosť Veľkého týždňa a spievajú slávnostné **Glória.** Od tohto chválospevu organ i zvony utíchnu až do Vigílie zmŕtvychvstania Pána. Umývanie nôh učeníkom, ustanovenie Eucharistie pri Poslednej večeri, Ježišova modlitba na Olivovej hore v Getsemanskej záhrade a napokon jeho zajatie, sú hlavnými témami večera a noci. V slávení večere je zjavné, čo znamená Ježišovo utrpenie, smrť a zmŕtvychvstanie pre neho samého i pre veriacich. Ježiš ohlasuje svoju smrť a vysvetľuje jej zmysel.

### Obnažovanie oltárov

Kňaz v tichosti po večernej sv. omši obnažuje oltár. Pripomína to, že Ježiš v Getsemanskej záhrade bdel v modlitbe. Apoštoli od únavy zaspali. Ježiš ostáva sám. Túto opustenosť symbolizuje nielen otvorený prázdny svätostánok a zhasnuté večné svetlo pred ním, ale aj obnažovanie oltárov a odnášanie všetkých predmetov z nich.

Veľký štvrtok v gréckokatolíckej cirkvi
---------------------------------------

Na Veľký štvrtok sa sprítomňuje Ježišova tajomná (tzv. posledná) večera a s ňou súvisiace udalosti – umytie nôh učeníkom, Judášova zrada a Ježišova veľkňazská modlitba. Oslavuje sa ustanovenie eucharistie a kňazstva.

Ráno sa slúži utiereň (väčšinou len v monastieroch). Už na utierni sa číta evanjelium o tajomnej večeri (Lk 22, 1 – 39).

Najdôležitejšou bohoslužbou dňa je večiereň s liturgiou svätého Bazila Veľkého. Tá je sprítomnením Ježišovej večere s apoštolmi, keď bola ustanovená eucharistia. Na túto udalosť a následnú Judášovu zradu sa sústreďujú aj menlivé časti bohoslužby (stichiry) a čítania. Evanjelium na liturgii (Mt 26, 1 – 20 + Jn 13, 3 – 17 + Mt 26, 21 – 39 + Lk 22, 43 – 44 + Mt 26,40 – 27,2) zachytáva nasledovné udalosti:

* plány veľkňazov zabiť Ježiša
* hostina v Betánii a pomazanie Ježiša myrom
* Judášov plán zrady
* umytie nôh apoštolom
* večera s apoštolmi
* predpoveď Petrovej zrady
* modlitba v Getsemanskej záhrade
* Judášova zrada a zajatie Ježiša
* súd pred židovskou veľradou
* vydanie Ježiša Pilátovi
* Petrovo zapretie

Tajomná (posledná) večera
Namiesto hymnu *My cherubínov…*, pričastenu a spevu *Nech sa naplnia…* sa spieva hymnus *Prijmi ma dnes, Boží Synu, za spoločníka na svojej tajomnej večeri…* (*Véčeri tvojejá tajnýja…*) Počas tejto liturgie sa v byzantskom obrade zvykne posvätiť myro (krizma) a antimenziony (posvätiť ich môže len biskup). Po jej skončení sa koná obrad umývania nôh. 

V Gréckokatolíckej cirkvi na Slovensku je ale zvykom, že biskupi v katedrále ráno slávia liturgiu svätého Jána Zlatoústeho spolu so všetkými kňazmi svojej eparchie. Počas nej sa posviaca myro (krizma) a antimenziony. V jej závere (po zaambónnej modlitbe) sa koná obrad umývania nôh. Diakon alebo jeden z kňazov číta evanjelium (Jn 13, 1–17), biskup si počas toho vyzlieka sakos a omofor, opáše sa plátenou zásterou a postupne umýva nohy 12 kňazom.

Neskoro večer sa zvyknú slúžiť ešte tzv. *Strasti* – utiereň s čítaním dvanástich evanjelií o utrpení Ježiša Krista. Táto bohoslužba už liturgicky patrí do Veľkého piatku.

Referencie
----------

1. ↑  Podľa nového vydania Rímskeho misála sa v Rímskokatolíckej cirkvi upravil aj názov Veľkého týždňa aj názvy dní vo Svätom týždni podľa latinskej terminológie.

1. ↑  Peter Slovák. *Úpravy misála idú s duchom obnovy* [online]. SSV, Katolícke noviny, [cit. 2022-04-05]. Dostupné online.

Zdroj
-----

* Andrej Škoviera: Veľký týždeň a Pascha. Komentár k bohoslužbám, čítaniam a sviatku.

*Tento článok je čiastočný alebo úplný preklad článku Великий четверг na ruskej Wikipédii.*

Externé odkazy
--------------

* Zvyky Zeleného štvrtka

  


| * z
* d
* u
Liturgický rok v rímskokatolíckej cirkvi |
| --- |
| Adventné obdobie | 
* Advent

 |
| Vianočné obdobie | 
* Štedrý večer
* Narodenie Pána (Vianoce)
* Svätá rodina
* Zjavenie Pána (Traja králi)
* Krst Pána

 |
| Cezročné obdobie | 
* Obetovanie Pána (Hromnice)

 |
| Pôstne obdobie | 
* Popolcová streda
* Laetare
* Palmová (Kvetná) nedeľa – Nedeľa utrpenia Pána
* Svätý týždeň

 |
| Veľkonočné trojdnie | 
* Štvrtok Svätého týždňa (Zelený štvrtok)
* Piatok utrpenia Pána (Veľký piatok)
* Svätá sobota (Biela sobota)
* Veľká noc
* Veľkonočná vigília
* Nedeľa Pánovho zmŕtvychvstania (Veľkonočná nedeľa)

 |
| Veľkonočné obdobie | 
* Veľká noc
* Nedeľa Pánovho zmŕtvychvstania (Veľkonočná nedeľa)
* Veľkonočná oktáva
* Pondelok vo Veľkonočnej oktáve
* Nedeľa Božieho milosrdenstva
* Nanebovstúpenie Pána
* Svätodušná nedeľa (Turíce)

 |
| Cezročné obdobie | 
* Najsvätejšie Kristovo Telo a Krv
* Svätých Petra a Pavla
* Premenenie Pána
* Nanebovzatie Panny Márie

 |

| * z
* d
* u
Liturgický rok v byzantskom obrade |
| --- |
| Pohyblivé sviatky | Lazárova sobota  ·  Kvetná nedeľa  ·  Veľký týždeň  ·  Veľký štvrtok  ·  Veľký piatok  ·  Veľká sobota  ·  Pascha  ·  Nedeľa Paschy  ·  Svetlý týždeň  ·  Svetlý pondelok  ·  Tomášova nedeľa  ·  Nanebovstúpenie Pána  ·  Zostúpenie Svätého Ducha (Päťdesiatnica) |
| Nepohyblivé sviatky | Narodenie Bohorodičky  ·  Pokrov (Ochrana) Bohorodičky  ·  Vstup Bohorodičky do chrámu  ·  Narodenie Ježiša Krista  ·  Obrezanie Pána  ·  Bohozjavenie  ·  Stretnutie Pána  ·  Zvestovanie presvätej Bohorodičke  ·  Premenenie Pána  ·  Zosnutie Bohorodičky |
| Pôstne obdobia | Filipovka  ·  Veľký pôst  ·  Apoštolský (petro-pavlovský) pôst  ·  Uspenský pôst |